Γνωμοδότηση σχετικά με την πρόταση κανονισμού (ΕΟΚ) του Συμβουλίου για τη θέσπιση αντισταθμιστικού καθεστώτος του επιπλέον κόστους που συνεπάγεται ο άκρως απομακρυσμένος χαρακτήρας των Αζορών, της Μαδέρας, των Καναρίων Νήσων και του γαλλικού διαμερίσματος της Γουϊάνας, όσον αφορά τη διάθεση ορισμένων αλιευτικών προϊόντων (1) (94/C 133/09)

Στις 17 Ιανουαρίου 1994, και σύμφωνα με τα άρθρα 43 και 198 της Συνθήκης περί ιδρύσεως της Ευρωπαϊκής Κοινότητας, το Συμβούλιο αποφάσισε να ζητήσει τη γνωμοδότηση της Οικονομικής και Κοινωνικής Επιτροπής για την παραπάνω πρόταση.

Το τμήμα γεωργίας και αλιείας, στο οποίο ανατέθηκε η προετοιμασία των σχετικών εργασιών της Οικονομικής και Κοινωνικής Επιτροπής, επεξεργάστηκε τη γνωμοδότησή του στις 3 Φεβρουαρίου 1994 (εισηγητής: ο κ. Silva).

Κατά την 313η σύνοδο ολομέλειας (συνεδρίαση της 23ης Φεβρουαρίου 1994), η ΟΚΕ υιοθέτησε ομόφωνα την ακόλουθη γνωμοδότηση.

1. Εισαγωγή

1.1. Μέσω των προγραμμάτων Poseima (Μαδέρα και Αζόρες), Poseican (Κανάριοι Νήσοι) και Poseidom (γαλλικά υπερπόντια διαμερίσματα), η Ευρωπαϊκή Ένωση επεδίωξε να διευκολύνει την ένταξη αυτών των άκρως απομακρυσμένων περιοχών στην ενιαία κοινοτική αγορά.

1.2. Όπως συνέβη σε άλλους τομείς δραστηριοτήτων, έτσι και στον τομέα της αλιείας θεσπίσθηκαν ειδικές δράσεις για το 1992 και το 1993, με στόχο να διευκολυνθεί η διάθεση ορισμένων προϊόντων και να διατηρηθεί η ανταγωνιστικότητά τους στις κοινοτικές αγορές, δεδομένου ότι οι περιοχές αυτές είναι γεωγραφικά απομονωμένες και μία τέτοια κατάσταση συνεπάγεται πρόσθετο κόστος.

1.3. Η παρούσα πρόταση κανονισμού αποβλέπει να δώσει συνέχεια, από το 1994 και μετά, στις δράσεις που ανελήφθησαν στο παρελθόν για τις εν λόγω περιοχές ούτως ώστε να αντισταθμισθεί το πρόσθετο κόστος που προκύπτει από το γεγονός ότι οι περιοχές αυτές είναι άκρως απομακρυσμένες.

2. Γενικές παρατηρήσεις

2.1. Η ΟΚΕ επικροτεί την πρόταση κανονισμού.

2.2. Μολονότι συμφωνεί να δοθεί συνέχεια στις ενισχύσεις που αποβλέπουν στη διευκόλυνση της διάθεσης των προϊόντων αλιείας τα οποία αναφέρονται στην πρόταση κανονισμού, η ΟΚΕ υπογραμμίζει ότι οι δράσεις που ανελήφθησαν σε αυτά τα πλαίσια θα πρέπει να μπορούν να επεκταθούν και σε άλλα είδη, ούτως ώστε να καταστεί δυνατό να αξιοποιηθούν καλύτερα οι τοπικές δυνατότητες και πρακτικές.

2.3. Αυτή είναι η περίπτωση για ορισμένα μαλακόστρακα μεγάλης εμπορικής αξίας όσον αφορά τις Αζόρες, τη Μαδέρα και τις Καναρίους Νήσους ή ορισμένα τροπικά είδη στη Γουϊάνα που επιβάλλεται να επωφελούνται και αυτά του καθεστώτος αντιστάθμισης που προβλέπεται στον παρόντα κανονισμό.

2.4. Οι κοινοτικές ενισχύσεις πρέπει, σε γενικές γραμμές, να δώσουν το προβάδισμα στα ενδογενή προγράμματα ανάπτυξης τα οποία εντάσσονται αρμονικά στην πραγματικότητα της τοπικής αλιείας και συμβάλλουν στην αναδιάρθρωση, τη διαφοροποίηση και την αναζωογόνηση της περιφερειακής οικονομίας, ούτως ώστε να αυξηθεί η προστιθέμενη αξία της παραγωγής των αλιέων και των τοπικών επιχειρήσεων και να βελτιστοποιηθεί η οικονομική ανάπτυξη αυτών των περιοχών.

2.5. Η Οικονομική και Κοινωνική Επιτροπή θα έπρεπε, όπως το Ευρωπαϊκό Κοινοβούλιο, να συμπεριλαμβάνεται στους παραλήπτες της έκθεσης που, κάθε τρία χρόνια, θα υποβάλλει η Επιτροπή σχετικά με την εφαρμογή των μέτρων που προβλέπει ο παρών κανονισμός.

3. Ειδικές παρατηρήσεις

3.1. Άρθρο 5

Να συμπεριληφθεί η Οικονομική και Κοινωνική Επιτροπή στους παραλήπτες της έκθεσης.

Βρυξέλλες, 23 Φεβρουαρίου 1994.

Ο Πρόεδρος της

Οικονομικής και Κοινωνικής Επιτροπής

Susanne TIEMANN

(1) ΕΕ αριθ. C 4 της 6. 1. 1994.